VENDIM
Nr. 216, datë 18.9.2025

[bookmark: _GoBack]MBI DHËNIEN E AUTORIZIMIT NGA ERE PËR NDRYSHIMIN E ORTAKUT QË KONTROLLON INTERESAT E SHOQËRISË “DIEZELA” SHPK

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të neneve 5, 7, 9, pikat 4 dhe 5, dhe nenit 10, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionarit që kontrollon interesat e të licencuarit, si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të Entit Rregullator të Energjisë (ERE) nr. 235, datë 26.11.2021; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 18.9.2025, mbasi shqyrtoi relacionin me nr. 2358/3 prot., datë 15.9.2025, të Drejtorisë së Licencimit dhe Autorizimeve, “Mbi kërkesën e shoqërisë ‘DIEZELA’ sh.p.k. për dhënien e autorizimit nga ERE për ndryshimin e ortakëve që kontrollojnë interesat e saj”,
konstatoi se:
Për qëllime të shqyrtimit të kërkesës për dhënien e autorizimit për shoqërinë “DIEZELA’” sh.p.k., është ndjekur procedura dhe është analizuar dokumentacioni si vijon:
1. Kërkesa për marrjen e autorizimit
- Shoqëria, me shkresën nr. 2358 prot., datë 26.8.2025, ka depozituar kërkesën dhe dokumentacionin për marrjen e autorizimit të ERE-s për ndryshimin e ortakut që kontrollon interesat e të licencuarit, specifikisht nga z. K. M. (me 100% të kapitalit) tek z. L. M. (55% të kapitalit), i cili bëhet ortaku kryesor i saj dhe z. C. Q. (45% të kapitalit).
2. Shqyrtimi i kërkesës dhe kërkesa për dokumentacion plotësues
- Shoqëria “DIEZELA’” sh.p.k. është licencuar me vendimin e Bordit të ERE-s nr. 16, datë 23.1.2020, i ndryshuar, në veprimtarinë e prodhimit të energjisë elektrike.
- ERE me shkresën nr. 2358/1 prot., datë 4.9.2025 i ka kërkuar shoqërisë të përcjellë dokumentacionin /informacionin e paplotësuar për këtë aplikim. 
- Shoqëria me shkresën nr. 2358/2 prot., datë 8.9.2025, depozitoi sa kërkuar, duke plotësuar tërësisht dokumentacionin e nevojshëm për këtë aplikim.
3. Përfundime dhe kërkesa të tjera për dhënien e autorizimit
- Nga analiza përfundimtare e dokumentacionit të përcjellë nga shoqëria “DIEZELA’” sh.p.k., rezulton se është dorëzuar dokumentacioni, në përputhje me kërkesat e parashikuara në nenet 5 dhe 7, të “Rregullores për procedurat dhe afatet për dhënien e autorizimit nga ERE për ndryshimin e statusit ligjor të të licencuarit, ndryshimin e ortakut/aksionarit që kontrollon interesat e të licencuarit dhe vendosjen e kuotave/aksioneve të ortakut/aksionerit që kontrollon interesat e të licencuarit si mjete për garantimin e përmbushjes së detyrimit/eve ndaj të tretëve”, miratuar me vendimin e Bordit të ERE-s nr. 235, datë 26.11.2022, si vijon:
- neni 5, pika 2 – kërkesa dhe dokumentet shoqëruese janë nënshkruar nga administratori i shoqërisë.
4. Plotësimi i kërkesave të nenit 5:
- neni 5, pika 4 – dokumentacioni është paraqitur në gjuhën shqipe, në format origjinal ose të noterizuar dhe i shoqëruar me kopje elektronike;
- neni 5, pika 5 – shoqëria nuk kërkon që ndonjë dokument të konsiderohet konfidencial në këtë aplikim.
5. Plotësimi i kërkesës sipas nenit 7:
- pika 1 – janë paraqitur të gjitha të dhënat e kërkuara mbi shoqërinë, përfaqësuesin e autorizuar, arsyet mbi ndryshimin e ortakut/aksionarit që kontrollon interesat e të licencuarit, efektin e pritshëm pas miratimit të transferimit dhe ndikimin e transferimit në ushtrimin e aktivitetit të licencuar, një përshkrim të kandidatit të propozuar, informacion mbi kontributin financiar që do të japë;
- pika 2 – janë dorëzuar të gjitha dokumentet përkatëse, përfshirë ekstraktin historik të regjistrit tregtar, vendimet e organeve drejtuese, marrëveshjen përkatëse dhe dokumentacionin tjetër shtetëror si më poshtë vijon:
- germat “a” dhe “b” – janë plotësuar të dhënat e kërkuara mbi identitetin e të licencuarit dhe adresën e tij;
- germat “c”, “d”, “e” dhe “f” – është dhënë informacion mbi arsyet e ndryshimit të ortakut, efektin e pritshëm pas këtij miratimi, përshkrimi i kandidatit që kontrollon interesat dhe kontributit të tij financiar;
- pika 3 - shoqëria ka shlyer të gjitha detyrimet financiare ndaj ERE-s.
6. Kushtet e vendosura për dhënien e autorizimit
- Shoqëria ka përcjellë njoftimin e bërë në MIE (shkresën nr. 03/2025 prot., datë 17.4.2025), nëpërmjet të cilës ka njoftuar këtë të fundit, në lidhje me kalimin e pronësisë mbi kuotën nga ortaku i vetëm z. K. M., tek z. L. M. dhe z. C. Q. Gjithashtu, në këtë shkresë bëhet me dije se kalimi i pronësisë së kuotës, përfshin transferimin e të gjitha të drejtave dhe detyrimeve që shoqëria ka ndaj palëve të treta, përfshi dhe detyrimet e të drejtat që parashikohen në kontratën e lidhur me MIE-n. Gjithsesi, ERE do të njoftojë MIE-n për dhënien e këtij autorizimi dhe vlerësohet që ky vendim të jetë objekt rishikimi nëse nga ana e MIE-s depozitohet ndonjë qëndrim, në lidhje me detyrimet që i burojnë shoqërisë nga kontrata nr. 15 rep., nr. 8 kol., datë 10.1.2018.
- Dhënia e autorizimit nga ERE për ndryshimin e ortakut që kontrollon interesat e shoqërisë “DIEZELA’” sh.p.k., nuk e përjashton këtë të fundit nga detyrimi për të marrë autorizimet/miratimet e nevojshme nga palë të treta, në rast se kërkohet prej tyre.
Për gjithë sa më sipër, Bordi i ERE-s

VENDOSI:

1. Dhënien e autorizimit nga ERE për ndryshimin e ortakëve, nga z. K. M. (me 100% të kuotave të kapitalit) tek z. L. M. (me 55% të kuotave të kapitalit) dhe Z. C Q (me 45% të kuotave të kapitalit) për shoqërinë “DIEZELA’” sh.p.k. (sipas kontratës për shitjen e kuotës datë 26.3.2025).
2. Ortakët e shoqërisë “DIEZELA’” sh.p.k. ndryshojnë dhe bëhen z. L. M. dhe z. C. Q., ku z. L. M. bëhet ortaku kryesor që kontrollon interesat e shoqërisë “DIEZELA’” sh.p.k. (me 55% të kuotave).
3. Shoqëria të depozitojë në ERE qëndrimin/miratimin e MIE-s, menjëherë pas disponimit të kësaj të fundit.
4. Dhënia e autorizimit nga ERE për ndryshimin e ortakut që kontrollon interesat e shoqërisë “DIEZELA’” sh.p.k., nuk e çliron këtë të fundit nga detyrimi për të marrë autorizimin/ miratimin e organeve të tjera apo palëve të treta për këtë ndryshim, në rast se kjo kërkohet nga këto organe.
5. Ky vendim është objekt rishikimi nga ERE në zbatim të pikave 3 dhe 4, si dhe në rast se nga MIE depozitohet një qëndrim ndryshe, në lidhje me detyrimet që i burojnë shoqërisë nga kontrata e nënshkruar datë 10.1.2018 apo çdo akt tjetër i ndryshuar që i ka shërbyer kësaj vendimmarrjeje.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

